ഐ.എസ്.ആർ.ഒ. ചാരക്കേസ്

കേരളത്തിൽ ഏറെ കോളിളക്കം സൃഷ്ടിച്ച ഒന്നാണ് **ഐ.എസ്.ആർ.ഒ. ചാരക്കേസ്**. തിരുവനന്തപുരം ഐ.എസ്.ആർ.ഒ (ഇന്ത്യൻ സ്പേസ് റിസർച്ച് ഓർഗനൈസേഷൻ) യിലെ ഉദ്യോഗസ്ഥരായിരുന്ന ഡോ. ശശികുമാരനും ഡോ. നമ്പിനാരായണനും ചേർന്ന് മറിയം റഷീദ എന്ന മാലി സ്വദേശിനി വഴി ഇന്ത്യയുടെ ബഹിരാകാശ പരിപാടിയുടെ രഹസ്യങ്ങൾ വിദേശികൾക്ക് ചോർത്തിനൽകി എന്നതായിരുന്നു ആരോപണം. എന്നാൽ റഷ്യൻ സാങ്കേതികവിദ്യ ഇന്ത്യക്ക് ലഭിക്കാതിരിക്കാൻ അമേരിക്ക നടത്തിയ ഗൂഢാലോചനയാണ് ഇങ്ങനെയൊരു കഥക്ക് പിന്നിൽ എന്ന് വിശ്വസിക്കപ്പെടുന്നു.

കുറ്റാരോപിതർക്കെതിരായ മാദ്ധ്യമ വിചാരണയുടെ ഒന്നാന്തരം ദൃഷ്ടന്തങ്ങളിലൊന്നായി ഇന്ന് വിലയിരുത്തപ്പെടുന്ന ഈ കേസ് അന്നത്തെ മുഖ്യമന്ത്രിയായിരുന്ന കെ. കരുണാകരന്റെ സ്ഥാന ചലനത്തിനുവരെ വഴിവെച്ചു.   മലയാള മനോരമ പത്രത്തിന്റെ ഇടപെടലോടെ വലിയൊരു വിവാദ വ്യവസായമായി മാറുകയായിരുന്നു. ഈ കേസ് ആദ്യം അന്വേഷിച്ച സിബി മാത്യുവിന്റെ നേതൃത്വത്തിലുള്ള പോലീസ് സംഘം ഇതിൽ കഴമ്പുണ്ടെന്ന് കണ്ടെത്തിയതായി അവകാശപ്പെട്ടുവെങ്കിലും പിന്നീട് നടന്ന സി.ബി.ഐ. ആന്വേഷണത്തിൽ കുറ്റാരോപിതർക്കെതിരായി തെളിവുകൾ ലഭ്യമല്ലെന്ന് കണ്ടെത്തി കേസ് എഴുതിത്തള്ളുകയാണുണ്ടായത്. എന്നാൽ ഈ കേസിൽ പുനരന്വേഷണം ആവശ്യപ്പെടുന്ന ഒരു വിഭാഗം ഇപ്പോഴുമുണ്ട്.   ചാരക്കേസിൽ പ്രതിയായ നമ്പി നാരായണന് ഹൈക്കോടതി 10 ലക്ഷം രുപ നഷ്ടപരിഹാരം അനുവദിച്ചു. അതോടെ കേസും, അക്കാലത്തെ പത്രങ്ങളിൽ വന്ന വാർത്തകളും സജീവമായി ചർച്ച ചെയ്യപ്പെട്ടു.

## കേസിന്റെ നാൾവഴി
* 1994 ഒക്ടോബർ 20: ചാരപ്രവർ‌ത്തനം സംശയിച്ചു മാലദ്വീപ് വനിത മറിയം റഷീദയെ തിരുവനന്തപുരത്ത് അറസ്റ്റ് ചെയ്തു 
* 1994 ഒക്ടോബർ 30: നമ്പി നാരായണൻ അറസ്റ്റിൽ.
* 1994 നവംബർ 13: ബാംഗ്ലൂരിൽ ഫൗസിയ ഹസനെ അറസ്റ്റ് ചെയ്യുന്നു.
* 1994 നവംബർ 15: സംസ്ഥാന പൊലീസിന്റെ പ്രത്യേക അന്വേഷണ സംഘം കേസ് ഏറ്റെടുക്കുന്നു.
* 1994 ഡിസംബർ 2: കേസ് സിബിഐയ്ക്ക്.
* 1994 ഡിസംബർ 19: കേസിൽ ഇതുവരെ തെളിവുകളൊന്നും ലഭ്യമല്ലെന്നു കേരള സർക്കാർ ഹൈക്കോടതിയിൽ ബോധിപ്പിക്കുന്നു.
* 1995 ഏപ്രിൽ 6: സിബിഐ അന്വേഷണം ശരിയായില്ലെന്നു ഹൈക്കോടതി നിഗമനം. അപക്വമെന്നു സുപ്രീം കോടതി.
* 96 മേയ് 1: കേസ് അടിസ്ഥാനമില്ലാത്തതാകയാൽ ആറു പ്രതികളെയും നിരുപാധികം വിട്ടയയ്ക്കണമെന്നപേക്ഷിച്ചു ചീഫ് ജുഡീഷ്യൽ മജിസ്ട്രേട്ട് മുൻപാകെ സിബിഐ റിപ്പോർട്ട് നൽകുന്നു.
* 1996 മേയ് 2: ചാരക്കേസിലെ ആറു പ്രതികളെയും വിട്ടയയ്ക്കാൻ കോടതി ഉത്തരവ്.
* 1996 ഡിസംബർ 14: ചാരവൃത്തിക്കേസ് വീണ്ടും കേരള പൊലീസ് അന്വേഷിക്കാൻ കോടതി ഉത്തരവിടുന്നു.
* 1997 ജനുവരി 13: കേസ് പുനരാരംഭിക്കുന്നതിനെതിരെ സിബിഐ സുപ്രീം കോടതിയിൽ ഹർജി നൽകുന്നു.
* 1998 ഏപ്രിൽ 29: ചാരക്കേസ് അന്വേഷണം വീണ്ടും നടത്താനുള്ള കേരള സർക്കാരിന്റെ ഉത്തരവ് സുപ്രീം കോടതി റദ്ദാക്കുന്നു.
* 2001 മാർച്ച് 15: ചാരക്കേസിൽ പ്രതിയാക്കി പീഡിപ്പിച്ചതിനു നമ്പി നാരായണന് ഇടക്കാല നഷ്ടപരിഹാരമായി  10 ലക്ഷം രൂപ നൽകാൻ ദേശീയ മനുഷ്യാവകാശ കമ്മിഷൻ കേരള സർക്കാരിനോടു നിർദ്ദേശിച്ചു.
* 2006 ഓഗസ്റ്റ് 30: നമ്പി നാരായണന് ഇടക്കാല നഷ്ടപരിഹാരമായി 10 ലക്ഷം രൂപ നൽകാൻ ദേശീയ മനുഷ്യാവകാശ കമ്മിഷൻ ഉത്തരവ് ഹൈക്കോടതി റദ്ദാക്കി.
* 2012 സെപ്റ്റംബർ 7: 10 ലക്ഷം രൂപ ഇടക്കാല നഷ്‌ടപരിഹാരം അനുവദിച്ച ദേശീയ മനുഷ്യാവകാശ കമ്മിഷന്റെ ഉത്തരവു ഹൈക്കോടതി ഡിവിഷൻ ബെഞ്ച് ശരിവച്ചു.
* 2012 ഡിസംബർ 19: ചാരക്കേസിലെ അന്വേഷണ ഉദ്യോഗസ്‌ഥർക്കെതിരെ നടപടി ആവശ്യപ്പെട്ടു നമ്പി നാരായണൻ ഹൈക്കോടതിയിൽ.
* 2015 മാർച്ച് 4: അന്വേഷണത്തിൽ വീഴ്‌ചവരുത്തിയ പൊലീസ് ഉദ്യോഗസ്‌ഥർക്കെതിരെ നടപടി വേണ്ടെന്നു ഹൈക്കോടതി ഡിവിഷൻ ബെഞ്ച്.
* 2015 മാർച്ച് 04 - ഐ.എസ്.ആർ.ഒ. ചാരക്കേസ് അന്വേഷണ ഉദ്യോഗസ്ഥർക്കെതിരെ നടപടി വേണമെന്ന സിംഗിൾബെഞ്ചിന്റെ വിധി ഡിവിഷൻ ബെഞ്ച് റദ്ദാക്കി.
* 2015 ജൂലൈ 8: ഹൈക്കോടതി വിധി ചോദ്യംചെയ്തു നമ്പി നാരായണൻ സുപ്രീം കോടതിയെ സമീപിച്ചു.
* 2018 മേയ് 3:  നമ്പി നാരായണനെ ചാരക്കേസിൽ അന്യായമായി തടങ്കലിൽ വച്ചതിന് ഉത്തരവാദികളായ ഉദ്യോഗസ്ഥർ‍ക്കെതിരെ സിബിഐ അന്വേഷണത്തിനു നിർദ്ദേശിച്ചേക്കുമെന്നു സുപ്രീം കോടതി വാക്കാൽ പറഞ്ഞു.
* 2018 ജൂലൈ 10: ഹർജിക്കാരനു നീതി ലഭ്യമാക്കേണ്ടതുണ്ടെന്നു വാക്കാൽ പറഞ്ഞ സുപ്രീം കോടതി, ഹർജി വിധി പറയാൻ മാറ്റി.
* 2018 സെപ്റ്റംബർ 14: കുറ്റക്കാരായ ഉദ്യോഗസ്ഥർക്കെതിരെ നടപടി എടുക്കണമെന്നും സംസ്ഥാന സർക്കാർ 50 ലക്ഷം രൂപ നമ്പി നാരായണന് നഷ്ടപരിഹാരം നൽകണമെന്നും സുപ്രീം കോടതി വിധിച്ചു. 
* 2018 ഒക്ടോടോബർ 10: സംസ്ഥാന സർക്കാർ 50 ലക്ഷം രൂപാ നഷ്ടപരിഹാരം പരസ്യമായി നൽകി സുപ്രീം കോടതി വിധി നടപ്പിലാക്കി അവസാനിപ്പിച്ചു.

## അവലംബം


വർഗ്ഗം:കേരളത്തിലെ അഴിമതിക്കേസുകൾ